Čoraz dôležitejšiu úlohu pre BMW zohráva aj nákup surovín.
Nemecký automobilový koncern BMW vstupuje hlbšie do technológií výroby akumulátorových článkov.
Automobilka vo štvrtok predstavila nové výskumné centrum, ktoré má začať pracovať v decembri tohto roka.
"Technológia akumulátorových článkov je ústredným faktorom pre úspech našej elektrickej ofenzívy," povedal šéf koncernu Oliver Zipse. Má totiž vplyv na kapacitu kompletnej batérie a náklady na ňu.
Zipse investíciu 200 miliónov eur na centrum, ktoré bude zamestnávať až 200 ľudí, vysvetlil tým, že ide o veľmi špecifickú technológiu. BMW zatiaľ neplánuje vyrábať akumulátorové články, to v súčasnosti zabezpečujú spoločnosti Samsung a CATL. V novom centre sa však budú vyvíjať batérie určené špeciálne pre automobily BMW a do vývoja sa zapoja aj samotní výrobcovia batérií.
Čoraz dôležitejšiu úlohu pre BMW zohráva aj nákup surovín. Koncern bude od roka 2020 sám nakupovať lítium a kobalt a poskytne ich výrobcom akumulátorových článkov. Kobalt bude pochádzať z baní v Austrálii a Maroku, lítium, okrem iného, z Austrálie.
Najmä kobalt je pre elektromobilitu mimoriadne dôležitá, no problematická surovina. Ťaží sa predovšetkým v Kongu, často v neľudských podmienkach. BMW nevylučuje, že časom ho opäť začne nakupovať v Kongu, no za predpokladu, že ťažba bude zodpovedať jeho štandardom.
(TASR)